Kommissionens beslutning

af 26. juli 2000

om finansielt tilskud fra EF i forbindelse med bekæmpelsen af fjerkræinfluenza (fowl plague) i Italien 1999

(meddelt under nummer K(2000) 2282)

(Kun den italienske udgave er autentisk)

(EØS-relevant tekst)

(2000/510/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF(1) af 26. juni 1990 om visse udgifter på veterinærområdet, senest ændret ved Rådets forordning (EF) nr. 1258/1999(2), særlig artikel 3, stk. 3 og 5, og

ud fra følgende betragtninger:

(1) Der er forekommet udbrud af fjerkræinfluenza (fowl plague) i Italien i 1999. Udbrud af denne sygdom udgør en avlorlig fare for fjerkræet i EF; for så hurtigt som muligt at bekæmpe denne sygdom har EF mulighed for finansielt at bidrage til de støtteberettigede udgifter, der afholdes af medlemsstaten.

(2) Så snart forekomsten af fjerkræinfluenza (fowl plague) blev officielt bekræftet, gav de italienske myndigheder meddelelse om, at de havde truffet de nødvendige foranstaltninger, herunder de foranstaltninger, der er nævnt i artikel 3, stk. 2, i beslutning 90/424/EØF.

(3) Indtil Kommissionen har kontrolleret, dels at EF's veterinærbestemmelser er blevet overholdt, dels at betingelserne for finansielt tilskud fra EF er opfyldt, bør det være muligt umiddelbart at udbetale et første forskud.

(4) Der vil senere kunne udbetales yderligere trancher afhængig af Kommissionens kontrol af de oplysninger, som Italien har indberettet, og budgetmulighederne.

(5) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Italien modtager et finansielt tilskud fra EF til dækning af de støtteberettigede udgifter, der er afholdt i forbindelse med bekæmpelsen af de udbrud af fjerkræinfluenza (fowl plague), der har været i december 1999 og april 2000.

Artikel 2

1. EF's finansielle tilskud til Italien udbetales i trancher afhængig af de oplysninger, der indberettes af Italien, og resultaterne af Kommissionens kontrol, jf. artikel 4.

2. Italien har imidlertid mulighed for efter anmodning at modtage et forskud på 10 mio. EUR i forbindelse med vedtagelsen af nærværende beslutning.

Artikel 3

1. EF's finansielle tilskud udbetales på grundlag af de bilag, som fremlægges af Italien, jf. dog artikel 2.

2. De dokumenter, der henvises til i stk. 1 omfatter en epidemiologisk rapport for alle bedrifter, hvor der er slået dyr ned, og en finansrapport. Disse rapporter udarbejdes på edb efter de af Kommissionen angivne modeller og formater.

3. Bilagene for de foranstaltninger, der er gennemført i den i artikel 1 fastsatte periode, skal indleveres senest den 1. september 2000.

Artikel 4

1. Kommissionen kan i samarbejde med de nationale myndigheder foretage kontrol på stedet for at sikre sig, at foranstaltningerne er blevet gennemført og udgifterne afholdt.

Kommissionen underretter medlemsstaterne om resultatet af kontrollen.

2. Artikel 8 og 9 i Rådets forordning (EF) nr. 1258/1999 finder tilsvarende anvendelse.

Artikel 5

Denne beslutning er rettet til Den Italienske Republik.

Udfærdiget i Bruxelles, den 26. juli 2000.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EFT L 160 af 26.6.1999, s. 103.